KOMISJONI RAKENDUSMÄÄRUS (EL) 2020/1246,

2. september 2020,

milles käsitletakse toimeaine fenamifossi heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,

ning arvestades järgmist:

(1) Komisjoni direktiiviga 2006/85/EÜ (2) kanti toimeaine fenamifoss nõukogu direktiivi 91/414/EMÜ (3) I lisasse.

(2) Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

(3) Toimeaine fenamifossi heakskiit, nagu on sätestatud rakendusmääruse (EL) nr 540/2011 lisa A osas, aegub 31. juulil 2021.

(4) Komisjoni rakendusmääruse (EL) nr 844/2012 (5) artikli 1 kohaselt on kõnealuses artiklis sätestatud ajavahemiku jooksul esitatud taotlus toimeaine fenamifossi heakskiidu pikendamiseks.

(5) Taotleja esitas täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.

(6) Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 2. oktoobril 2017 Euroopa Toiduohutusametile (edaspidi „toiduohutusamet“) ja komisjonile.

(7) Toiduohutusamet tegi täiendava kokkuvõtliku toimiku üldsusele kättesaadavaks. Toiduohutusamet edastas pikendamise hindamisaruande taotlejale ja liikmesriikidele märkuste esitamiseks ning algatas selle kohta avaliku arutelu. Toiduohutusamet edastas saadud märkused komisjonile.

(8) 10. detsembril 2018 esitas toiduohutusamet komisjonile oma järelduse (6) selle kohta, kas fenamifoss võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele.

(9) Toiduohutusamet tegi kindlaks mitu probleemi. Eelkõige peeti tarbijatele avalduva üldise riski hindamist esialgseks, kuna põllukultuurides, mille puhul on fenamifossi kasutamine ette nähtud, sai riskihindamisel rakendada jäägi ajutist määratlust, sest metaboliitide M01 ja M02 genotoksilisust käsitlevate andmete kogu ei olnud täielik. Olukorras, kus tarbijatele avalduva riski hindamist ei olnud võimalik lõplikult läbi viia, tehti siiski kindlaks vahetu risk tarbijatele kõikide iseloomulike kasutusviiside puhul, mis on seotud viliköögiviljadega.

(10) Kui toimeainega kokkupuute hindamisel kasutatakse jääkide piirnormide arvutamiseks selliseid kättesaadavaid andmeid jääkide kohta, mis esitati heakskiidu uuendamise menetluse raames, moodustab toimeaine järjepideval organismi sattumisel teoreetiline maksimaalne päevadoos 172 % lubatud päevasest tarbitavast kogusest.

(11) Seoses asjaomase toimeaine muude kasutusviisidega ilutaimede ja istikute kasvatamisel ning võttes arvesse, et nimetatud taimi saab kasvatada külvikorra alusel koos toidukultuuridega, ei saa välistada sellistest kasutusviisidest tulenevat vahetut riski tarbijatele, võttes arvesse jääkide võimalikku sattumist külvikorrakultuuridesse.

(12) Riskihindamist seoses inimestele omaste metaboliitidega ei olnud võimalik lõpule viia, kuna võrdlevat in vitro metabolismi uuringut ei esitatud.

(13) Komisjon palus taotlejal esitada oma märkused toiduohutusameti järelduste kohta. Lisaks palus komisjon rakendusmääruse (EL) nr 844/2012 artikli 14 lõike 1 kolmanda lõigu kohaselt, et taotleja esitaks oma märkused pikendamisaruande kohta. Taotleja esitas oma märkused ja need on põhjalikult läbi vaadatud.

(14) Vaatamata taotleja esitatud väidetele ei ole võimalik kõnealuse ainega seotud probleeme lahendatuks lugeda.

(15) Seega ei ole vähemalt ühe taimekaitsevahendi ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seetõttu on asjakohane jätta toimeaine fenamifossi heakskiit vastavalt kõnealuse määruse artikli 20 lõike 1 punktile b pikendamata.

(16) Rakendusmäärust (EL) nr 540/2011 tuleks seega vastavalt muuta.

(17) Liikmesriikidele tuleks anda piisavalt aega fenamifossi sisaldavate taimekaitsevahendite lubade tagasi võtmiseks.

(18) Kui liikmesriigid annavad fenamifossi sisaldavatele taimekaitsevahendite kasutamiseks ajapikendust kooskõlas määruse (EÜ) nr 1107/2009 artikliga 46, ei tohi kõnealune ajavahemik olla pikem kui 12 kuud alates käesoleva määruse jõustumisest.

(19) Komisjoni rakendusmäärusega (EL) 2020/869 (7) pikendati fenamifossi heakskiidu kehtivusaega 31. juulini 2021, et pikendamise saaks lõpule viia enne kõnealuse aine heakskiidu aegumist. Kuna otsus heakskiidu pikendamata jätmise kohta tehakse enne kuupäeva, mil heakskiidu pikendamine aegub, tuleks käesolevat määrust kohaldada nii kiiresti kui võimalik.

(20) Käesolev määrus ei piira õigust esitada määruse (EÜ) nr 1107/2009 artikli 7 kohaselt uut taotlust fenamifossi heakskiitmiseks.

(21) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Toimeaine heakskiidu pikendamata jätmine Toimeaine fenamifossi heakskiitu ei pikendata.

Artikkel 2 Rakendusmääruse (EL) nr 540/2011 muutmine Rakendusmääruse (EL) nr 540/2011 lisa A osast jäetakse välja 141. rida, milles käsitletakse fenamifossi.

Artikkel 3 Üleminekumeetmed Liikmesriigid võtavad toimeainet fenamifossi sisaldavate taimekaitsevahendite load tagasi 23. märtsiks 2021.

Artikkel 4 Ajapikendus Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, on võimalikult lühike ja lõppeb 23. septembriks 2021.

Artikkel 5 Jõustumine Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 2. september 2020 Komisjoni nimel eesistuja Ursula VON DER LEYEN

(1) ELT L 309, 24.11.2009, lk 1.

(2) Komisjoni 23. oktoobri 2006. aasta direktiiv 2006/85/EÜ, millega muudetakse nõukogu direktiivi 91/414/EMÜ fenamifossi ja etefooni lisamisega toimeainete hulka (ELT L 293, 24.10.2006, lk 3).

(3) Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

(4) Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

(5) Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

(6) EFSA (Euroopa Toiduohutusamet), 2019, „Conclusion on the peer review of the pesticide risk assessment of the active substance fenamiphos“ („Järeldused toimeaine fenamifossi pestitsiidina kasutamise riskihindamist käsitleva vastastikuse eksperdiarvamuse kohta“), EFSA Journal 2019;17(1):5557, 26 lk. https://doi.org/10.2903/j.efsa.2019.5557.

(7) Komisjoni 24. juuni 2020. aasta rakendusmäärus (EL) 2020/869, millega muudetakse rakendusmäärust (EL) nr 540/2011 seoses toimeainete beflubutamiidi, benalaksüüli, bentiavalikarbi, bifenasaadi, boskaliidi, bromoksüniili, kaptaani, tsüasofamiidi, dimetomorfi, etefooni, etoksasooli, famoksadooni, fenamifossi, flumioksasiini, fluoksastrobiini, folpeedi, formetanaadi, metribusiini, milbemektiini, Paecilomyces lilacinus’e tüve 251, fenmedifaami, fosmeedi, metüülpirimifossi, propamokarbi, protiokonasooli ja S-metolakloori heakskiidu kehtivusaja pikendamisega (ELT L 201, 25.6.2020, lk 7).